PTA-skoolkind se oor afgesnyArgieffoto ŉ Leerling van Hoërskool Langenhoven in die weste van Pretoria, se oor is met ŉ panga afgesny tydens ŉ geweldadige vermeende bende-aanval, het The Star Vrydag berig. Drie ander leerlinge, almal seuns, het is ook erg beseer. Die bende, wat glo van ŉ ander skool in die weste van Pretoria is, was gewapen met byle, pangas en messe. Hulle het Woensdag, nadat die skool uitgekom het, by die skool met ŉ taxi opgedaag. “Hulle het buite die skool se hekke gewag en my seun aangeval toe hy op pad was huis toe,” het die pa van die seun, wie se oor afgesny is, aan die koerant gesê. Een van die leerlinge wat seergekry het, is glo ‘n lid van die bende. Die polisie het by die toneel opgedaag nadat meeste van die beseerdes daar weg is. “Ons ondersoek die moontlikheid of die aanval bendeverwant was,” het sers. Ann Portman, ŉ polisiewoordvoerder, gesê. Sy sê ŉ 15-jarige seun is Donderdagoggend in hegtenis geneem en later in sy ouers se sorg vrygelaat hangende ŉ verdere ondersoek. Sy het gesê die polisie sal verklarings van die beseerde seuns neem, sodra hulle in staat is om te kan praat oor die voorval. Gershwin Chuenyane, die woordvoerder van die departement van onderwys, het gesê ŉ taakspan sal na die skole gestuur word om die voorval te ondersoek. – SAPA